คลังชงครม.อนุมัติกม.ใหม่เพิ่มประสิทธิภาพจัดซื้อรัฐ
คลังเสนอ ครม.วันนี้ เคาะกฎกระทรวง 7 ฉบับ เพิ่มประสิทธิภาพรับ พ.ร.บ.จัดซื้อจัดจ้างใหม่
1 ส.ค. 2560

คลังเสนอ ครม.วันนี้ เคาะกฎกระทรวง 7 ฉบับ เพิ่มประสิทธิภาพรับ พ.ร.บ.จัดซื้อจัดจ้างใหม่น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ทางกระทรวงการคลังได้เตรียมเสนอร่างกฎกระทรวงจำนวน 7 ฉบับ ที่ออกตามความใน พ.ร.บ.การจัดซื้อจัดจ้างและการบริหารพัสดุภาครัฐ พ.ศ. 2560 โดยเสนอคณะรัฐมนตรี (ครม.) พิจารณาในวันที่ 1 ส.ค.นี้ เพื่อให้ทันบังคับใช้ พ.ร.บ.การจัดซื้อจัดจ้างฯ ในวันที่ 23 ส.ค.นี้"กฎหมายทั้ง 7 ฉบับนี้ ได้ยกร่างโดยผ่านความเห็นชอบจากหน่วยงานที่เกี่ยวข้องแล้ว และจะเร่งออกกฎหมายลูกในส่วนที่เหลือให้แล้วเสร็จโดยเร็ว เพื่อให้การจัดซื้อจัดจ้างภาครัฐเป็นระบบ ได้มาตรฐานเดียวกันและเกิดความคุ้มค่าสูงสุดกับภาครัฐ" น.ส.สุทธิรัตน์ กล่าวสำหรับร่างกฎกระทรวงทั้ง 7 ฉบับ ประกอบไปด้วย 1.กำหนดให้หน่วยงานอื่นเป็นหน่วยงานของรัฐ 2.กำหนดคุณสมบัติของผู้มีสิทธิขอขึ้นทะเบียน ผู้ประกอบการ 3.กำหนดพัสดุที่รัฐต้องการส่งเสริมหรือสนับสนุน 4.กำหนดวงเงินการจัดซื้อจัดจ้างพัสดุโดยวิธีเฉพาะเจาะจง การไม่ทำข้อตกลงเป็นหนังสือ และการแต่งตั้งผู้ตรวจรับพัสดุ 5.กำหนดหลักเกณฑ์ วิธีการ และเงื่อนไขการขึ้นทะเบียนที่ปรึกษา 6.กำหนดอัตราค่าจ้างผู้ให้บริการงานจ้างออกแบบหรือควบคุมงานก่อสร้าง และ 7.กำหนดเรื่องที่อุทธรณ์ไม่ได้